《初至凤山即访小琉球所在以海道险阻不能至》
清代·朱仕玠

黄石东行平海卫，浪蘸虹霓湿修曳。天清时见小琉球，一点青螺漾空际。

舟行万里随天风，探奇默祷蛟螭宫。便邀海若相感动，波攒叠巘青摩空。

安知琉球何者是，转瞬阴云迷尺咫。到官两日席未暖，欲践层峦恣双眼。

风颠浪吼冰夷怒，即恐灵鳌倏移去。咄哉神閟焉可窥，倚天猿啸无穷期。

作者简介：福建建宁人，字璧丰，号筠园。朱仕琇兄。乾隆十八年拔贡生。授德化教谕，后升内黄知县，未上任而卒。有《筠园诗稿》、《小琉球漫志》、《龙山漫录》等。